གསུམ་པ་ཆ་མཐུན་གྱི་བསླབ་བྱ་ནི།སངས་རྒྱས་ཀྱི་ཆ་མཐུན་སྐུ་གཟུགས་ཆག་དུམ་ཡན་ཆད་ལ་གུས་པར་བྱས་ཏེ།སངས་རྒྱས་དངོས་ཀྱི་འདུ་ཤེས་བསྐྱེད་དགོས།སྤྱིར་ཡང་སངས་རྒྱས་ཀྱི་སྐུ་གཟུགས་བྲིས་པ་དང་བླུག་པ་འབུར་དུ་ཡོད་པ་སོགས་ལྷ་བཟོ་དང་སྡེར་བཟོ་སོགས་ཀྱི་ལག་རྩལ་གྱིས་མཐོན་པའི་མི་མཛེས་པའི་ཆ་ནས་འདི་ནི་འདི་འདྲའོ་ཞེས་ཁ་མཚར་དང་སྐྱོན་འདོག་པ་སོགས་བྱས་ན་ཉེས་པ་ཤིན་ཏུ་ཆེ་གསུངས།སྔོན་དབུས་ཟ་རིན་ཆེན་གསལ་གྱི་སྐྱེ་བ་སྔོན་མ་སྣང་ཡེ་རྒྱལ་བུ་བྱ་བ་གཅིག་གིས་ལྷ་འབྲི་ཡོད་པ་ལ།ཀུན་བཟང་གཤེན་ལྷའི་སྐུ་གཟུགས་ཤིག་ལ་གླང་བུ་ཉལ་འདྲའོ།ཞེས་སྨྲས་པས།དེའི་ཉེས་སྐྱོན་གྱིས་ཚ་བ་སྒང་སྨད་ཀྱི་ཆབ་ཤོད་མཁར་ཆུང་བྱ་བ་ཞིག་ཏུ་ཁྱིམ་བདག་ཆོས་རྒྱལ་དང་།ཉ་ཟ་ཨ་མཚོ་བྱ་བ་གཉིས་ཀྱི་ནོར་དུ་གླང་བུ་ཞིག་གི་ལུས་སུ་སྐྱེས།ཡར་མཆོད་པའི་གནས་མེད་བྱོལ་སོང་ཐ་མལ་བ།མར་སྦྱིན་པའི་ཡུལ་མེད་ཅིང་བཀོལ་སྤྱོད་ཀྱི་སྡུག་བསྔལ་དང་མ་བྲལ།ལོ་བཅུ་གཉིས་ལ་སྡུག་བསྔལ་མྱོང་།དེ་ནས་འདི་སྤྱད་མི་ཕེར་བས་བཤའ་ཟེར་བའི་སྐད་དེ་ཐོས་ནས་སྡུག་བསྔལ་སྐྲག་བསྔངས་ཆེ།བསད་པའི་དུས་སུ་ཉོན་མོངས་པ་བརྒྱད་ཁྲི་བཞི་སྟོང་མཐོང་ཞེས་བཀའ་ལུང་རྒྱ་མཚོ་ལས་གསུངས་སོ།།གཉིས་པ་བོན་གྱི་ཆ་མཐུན་ཡི་གེ་འབྲུ་གཅིག་ཡན་ཆད་ལ་གཡུང་དྲུང་བོན་དངོས་ཀྱི་འདུ་ཤེས་བསྐྱེད་ནས་གུས་པ་བྱ་དགོས།ཁྱད་པར་དུ་ཐེག་པ་ཆེ་ཆུང་གང་ནས་གསུང་རབ་ཐམས་ཅད་སངས་རྒྱས་ཀྱིས་ཐབས་ལ་མཁས་པའི་འགྲོ་བ་འདུལ་བའི་ཐབས་སུ་བསྟན་པ་ཡིན་པས་བཀའ་གང་ལའང་གཤེ་སྐུར་མི་བཏབ།གྲུབ་མཐའ་རྣམ་པར་དག་པ་ལ་མཐོ་དམན་ནམ་བཟང་ངན་བྱས་ཏེ།གཅིག་ལ་ལོག་ལྟ་དང་སྐུར་འདེབས་བྱས།གཅིག་ནི་ཟབ་ཟབ་ལྟར་བཟུང་ནས་ཉམས་སུ་བླངས་ཀྱང་དེ་འདྲ་སངས་རྒྱས་ཀྱི་གོ་འཕང་ཐོབ་པའི་རྒྱུ་རུ་མི་འགྲོ་བ་མ་ཟད་བོན་སྤང་གི་ལས་ངན་བསགས་པས་ཉེས་པ་ཤིན་ཏུ་ལྕི་བ་བོན་གྱི་ལམ་རིམ་ལས་གསུངས་པའི་ཕྱིར།ཐུབ་བསྟན་པད་མོ་བཞད་པའི་ཉིན་བྱེད་འཕགས་པ་ལྷས་ཀྱང་།ཁྱོད་ལ་རང་ཕྱོགས་ཆགས་ཡོད་ཀྱང་།།གཞན་གྱི་ཕྱོགས་ལ་མི་དགའ་ན།།མྱ་ངན་འདས་པ་མི་འགྲོ་སྟེ།།གཉིས་སྤྱོད་ཞི་བ་ཡོང་མི་འགྱུར།།ཞེས་གསུངས་པའི་ཕྱིར།དེས་ན་བོན་ཚིག་བཞི་ཚིགས་སུ་བཅད་པ་ཡན་ཆད་ཁྱད་པར་མི་ཕྱེ།བཟང་ངན་མི་ལྟ།སྤང་བླང་མི་བྱ།རང་གིས་ཉམས་སུ་ཕྱོགས་གཅིག་ནས་བླངས་ཀྱང་དག་སྣང་ཕྱོགས་མེད་ནས་སྦྱང་དགོས་ཏེ།རྗེ་འབྲུག་གི་ཞལ་ནས།གཡུང་དྲུང་བོན་གྱི་སྒོ་ཞུགས་ནས།།ཐེག་པ་སྣང་བའི་ཁྱད་པར་ལ།།ཕྱོགས་རིས་གཉིས་སུ་མ་བྱེད་ཅིག།བོན་རྣམས་བློ་རིམ་ལྡན་པ་ལ།།བཟང་ངན་གཉིས་སུ་མ་བྱེད་ཅིག།ཅེས་གསུངས་སོ།།དེར་མ་ཟད་བདེ་བར་གཤེགས་པའི་བཀའ་ལ་སྐྱབས་སུ་སོང་ཕྱིན་ཆད་རང་གཞན་གྱི་གྲུབ་མཐའ་གང་ལའང་སྨོད་མི་རུང་བ་བཀའ་ལུང་ལས་གསུངས་པས་ན་སངས་རྒྱས་ཀྱི་བསྟན་པ་སྤྱི་ལ་སྨོད་པ་སྤང་དགོས།རང་རེ་རྣམས་སངས་རྒྱས་སྒྲུབ་པར་རློམ་ནས་གྲུབ་མཐའ་ལ་ཕྱོགས་རིས་དང་ཆགས་སྡང་བྱེད་ན།བསྟན་སྒོར་ཞུགས་ཁུལ་བྱས་ཀྱང་དོན་དུ་བསྟན་བཤིགས་ལས་མ་འདས་སོ།།དེས་ན་ཉམས་སུ་རང་གི་གྲུབ་མཐའ་ལྟར་བླངས་ཤིང་གྲུབ་མཐའ་ཐམས་ཅད་ལ་ཕྱོགས་མེད་ཀྱི་དག་སྣང་དང་མོས་གུས་བྱེད་དགོས།ཁྱད་པར་དུ་བན་བོན་གཉིས་དཀོན་མཆོག་ལ་སྐྱབས་སུ་འགྲོ་ཚུལ་དང་།གཞན་དོན་བྱང་ཆུབ་མཆོག་ཏུ་སེམས་སྐྱེད་ཚུལ།སྤྱོད་པ་སྦྱིན་པ་སོགས་ཕར་ཕྱིན་བཅུ་ལ་བསླབ་པ་དང་།སྡིག་པ་མི་དགེ་བཅུ་སྤང་ཞིང་དགེ་བཅུ་དང་དུ་ལེན་ཚུལ།ལྟ་བ་རྟག་ཆད་དང་སྤྲོས་པའི་མཐའ་དང་བྲལ་བའི་བདེན་མེད་རྟོགས་པའི་ཤེས་རབ་ཉམས་སུ་ལེན་ཚུལ་དང་།བཀའ་རྟགས་ཀྱི་ཕྱག་རྒྱའི་མདོ་བཞི་ཁས་ལེན་པ་ལ་བོན་ཆོས་གཉིས་ཁྱད་པར་ཅུང་ཟད་ཀྱང་མེད་པར་རང་གཞན་མཐུན་པར་ཤེས་བཞིན་དུ་གཅིག་གིས་གཅིག་ལ་ཕྲག་དོག་དང་སྨོད་པར་བྱས་ན།བསྟན་དང་འགྲོ་བའི་དོན་ལ་ཕན་པ་སྤུ་ཉག་ཙམ་ཞིག་མེད་པར་མ་ཟད།རང་ཉིད་མཁས་གྲུབ་གོང་མ་རྣམས་ཀྱིས་ཀྱང་བརྩེ་བའི་གུར་ཁྱིམ་ལས་འདོར་བ་ལ་སོགས་པའི་ཉེས་སྐྱོན་ཆེན་པོ་འབྱུང་བའི་ཕྱིར་ཏེ།སློབ་དཔོན་དྲན་པའི་ཞལ་ན།བོན་ཆོས་གཉིས་ལ་བདག་འཛིན་རུ་ཏྲ་བྱེད།།ངོ་བོ་གཅིག་ལ་སོ་སོར་འཛིན་པ་དེ།།དོན་དང་མི་མཐུན་ང་དང་རྒྱང་ཐག་རིང་།།ཞེས་དང་།མེ་སྟོན་ཤེས་རབ་འོད་ཟེར་གྱི་ཞལ་ནས།ཐ་མའི་དུས་འདིར་སེམས་ཅན་ཕྲག་དོག་ཆེ།།བསྟན་པ་འཕེལ་འགྲིབ་དབང་གིས་ཁ་མ་ཟིན།།སྒྲོ་སྐུར་འདེབས་མང་ངན་ལན་མི་བརྗོད་ཅིང་།།སྙིང་རྗེ་བཟོད་པ་བསྒོམ་བྱ་བྱང་ཆུབ་ལམ།།ཞེས་གསུངས་པའི་ཕྱིར།